CELEX: 32018D0101
Language: el
Date: 2018-01-22 00:00:00
Title: Απόφαση (ΚΕΠΠΑ) 2018/101 του Συμβουλίου, της 22ας Ιανουαρίου 2018, σχετικά με την προαγωγή ουσιαστικών ελέγχων των εξαγωγών όπλων

23.1.2018   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 17/40
            
         ΑΠΌΦΑΣΗ (ΚΕΠΠΑ) 2018/101 ΤΟΥ ΣΥΜΒΟΥΛΊΟΥ
   της 22ας Ιανουαρίου 2018
   σχετικά με την προαγωγή ουσιαστικών ελέγχων των εξαγωγών όπλων
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για την Ευρωπαϊκή Ένωση και ιδίως το άρθρο 28 παράγραφος 1 και το άρθρο 31 παράγραφος 1,
   Έχοντας υπόψη την πρόταση του Ύπατου Εκπροσώπου της Ένωσης για θέματα εξωτερικής πολιτικής και πολιτικής ασφαλείας,
   Εκτιμώντας τα ακόλουθα:
   
               (1)
            
            
               Η ευρωπαϊκή στρατηγική ασφάλειας που υιοθέτησε το Ευρωπαϊκό Συμβούλιο στις 12 Δεκεμβρίου 2003 σκιαγραφεί πέντε βασικές προκλήσεις με τις οποίες πρέπει να ασχοληθεί η Ένωση: τρομοκρατία, διάδοση όπλων μαζικής καταστροφής, περιφερειακές συγκρούσεις, αποσάθρωση του κράτους και οργανωμένο έγκλημα. Οι συνέπειες της ανεξέλεγκτης κυκλοφορίας συμβατικών όπλων διαδραματίζουν βασικό ρόλο σε τέσσερις από τις πέντε αυτές προκλήσεις. Η στρατηγική τονίζει τη σημασία που έχει ο έλεγχος των εξαγωγών για την ανάσχεση της διάδοσης των όπλων. Η νέα παγκόσμια στρατηγική για την εξωτερική πολιτική και την πολιτική ασφάλειας της Ένωσης με τίτλο «Κοινό όραμα, κοινές δράσεις: μια ισχυρότερη Ευρώπη», την οποία παρουσίασε ο Ύπατος Εκπρόσωπος στις 28 Ιουνίου 2016, επιβεβαιώνει τη στήριξη της Ένωσης στην καθολική ισχύ, την πλήρη εφαρμογή και την επιβολή συνθηκών και καθεστώτων για τον πολυμερή αφοπλισμό, τη μη διάδοση και τον έλεγχο των όπλων.
            
         
               (2)
            
            
               Στις 5 Ιουνίου 1998, η Ένωση εξέδωσε πολιτικά δεσμευτικό κώδικα συμπεριφοράς για τις εξαγωγές όπλων, ο οποίος θέτει κοινά κριτήρια για τη ρύθμιση του νόμιμου εμπορίου συμβατικών όπλων.
            
         
               (3)
            
            
               Η στρατηγική της Ένωσης για την καταπολέμηση της παράνομης συσσώρευσης και διακίνησης φορητών όπλων και ελαφρού οπλισμού (ΦΟΕΟ) και των πυρομαχικών τους, την οποία ενέκρινε το Ευρωπαϊκό Συμβούλιο της 15ης και 16ης Δεκεμβρίου 2005, προβλέπει ότι η Ένωση, σε περιφερειακό και διεθνές επίπεδο, υποστηρίζει την ενίσχυση του ελέγχου των εξαγωγών και την προαγωγή των κριτηρίων του κώδικα συμπεριφοράς για τις εξαγωγές όπλων, μεταξύ άλλων βοηθώντας τρίτες χώρες να εκπονήσουν σχετικά εθνικά νομοθετήματα και να προωθήσουν μέτρα για την ενίσχυση της διαφάνειας.
            
         
               (4)
            
            
               Ο κώδικας συμπεριφοράς για τις εξαγωγές όπλων αντικαταστάθηκε στις 8 Δεκεμβρίου 2008 από την κοινή θέση 2008/944/ΚΕΠΠΑ του Συμβουλίου (1), η οποία καθορίζει οκτώ κριτήρια βάσει των οποίων πρέπει να αξιολογούνται οι αιτήσεις εξαγωγής συμβατικών όπλων. Περιλαμβάνει επίσης μηχανισμό κοινοποίησης και διαβούλευσης για τις περιπτώσεις άρνησης της εξαγωγής όπλων και μέτρα διαφάνειας, όπως η δημοσίευση ετήσιας έκθεσης της ΕΕ για τις εξαγωγές όπλων. Με την κοινή θέση 2008/944/ΚΕΠΠΑ έχουν ευθυγραμμιστεί διάφορες τρίτες χώρες.
            
         
               (5)
            
            
               Σύμφωνα με το άρθρο 11 της κοινής θέσης 2008/944/ΚΕΠΠΑ, τα κράτη μέλη πρέπει να καταβάλλουν κάθε δυνατή προσπάθεια ώστε να παροτρύνουν άλλα κράτη που εξάγουν στρατιωτική τεχνολογία ή εξοπλισμό να εφαρμόζουν τα κριτήρια που περιέχονται στην εν λόγω κοινή θέση.
            
         
               (6)
            
            
               Η Συνθήκη Εμπορίας Όπλων (ΣΕΟ) εγκρίθηκε από τη Γενική Συνέλευση του ΟΗΕ τον Απρίλιο του 2013 και τέθηκε σε ισχύ στις 24 Δεκεμβρίου 2014. Στόχος της συνθήκης αυτής είναι να ενισχύσει τη διαφάνεια και την υπευθυνότητα στο εμπόριο όπλων. Όπως και η κοινή θέση 2008/944/ΚΕΠΠΑ, η ΣΕΟ θεσπίζει σειρά κριτηρίων για την εκτίμηση των κινδύνων βάσει των οποίων πρέπει να αξιολογούνται οι εξαγωγές όπλων. Η Ένωση στηρίζει απτά την ουσιαστική εφαρμογή και την καθολική ισχύ της ΣΕΟ μέσω των ειδικών προγραμμάτων της που εγκρίθηκαν με την απόφαση 2013/768/ΚΕΠΠΑ του Συμβουλίου (2) και την απόφαση (ΚΕΠΠΑ) 2017/915 του Συμβουλίου (3). Τα εν λόγω προγράμματα βοηθούν διάφορες τρίτες χώρες, κατόπιν αιτήματός τους, να ενισχύσουν τα συστήματά τους για τον έλεγχο της μεταφοράς όπλων σύμφωνα με τις απαιτήσεις της συνθήκης.
            
         
               (7)
            
            
               Κατά συνέπεια, είναι σημαντικό να εξασφαλίζεται η συμπληρωματικότητα μεταξύ των δραστηριοτήτων ευαισθητοποίησης και βοήθειας που προβλέπει η παρούσα απόφαση και όσων προβλέπει η απόφαση (ΚΕΠΠΑ) 2017/915.
            
         
               (8)
            
            
               Οι δραστηριότητες της Ένωσης για την προαγωγή ουσιαστικών και διαφανών ελέγχων των εξαγωγών όπλων έχουν αναπτυχθεί από το 2008 δυνάμει της κοινής δράσης 2008/230/ΚΕΠΠΑ (4) και των αποφάσεων 2009/1012/ΚΕΠΠΑ (5) και 2012/711/ΚΕΠΠΑ (6) του Συμβουλίου και της απόφασης (ΚΕΠΠΑ) 2015/2309 του Συμβουλίου (7). Οι δραστηριότητες που έχουν υλοποιηθεί έχουν ιδίως υποστηρίξει την ενίσχυση της περιφερειακής συνεργασίας, της διαφάνειας και της υπευθυνότητας σύμφωνα με τις αρχές της κοινής θέσης 2008/944/ΚΕΠΠΑ και τα κριτήρια εκτίμησης κινδύνων που ορίζονται σε αυτήν. Οι δραστηριότητες αυτές απευθύνονται κατά παράδοση σε τρίτες χώρες του ανατολικού και νότιου περίγυρου της Ένωσης.
            
         
               (9)
            
            
               Τα τελευταία χρόνια η Ένωση έχει παράσχει επίσης βοήθεια για τη βελτίωση των ελέγχων των εξαγωγών ειδών διπλής χρήσης σε τρίτες χώρες και θα πρέπει να διασφαλίζεται ο αποτελεσματικός συντονισμός μεταξύ των δραστηριοτήτων για τον έλεγχο των εξαγωγών όπλων που καλύπτονται από την παρούσα απόφαση και εκείνων των δραστηριοτήτων που αφορούν τους ελέγχους των εξαγωγών ειδών διπλής χρήσης.
            
         
               (10)
            
            
               Το Συμβούλιο έχει αναθέσει στο Γερμανικό Ομοσπονδιακό Γραφείο Οικονομικών και Ελέγχου των Εξαγωγών («BAFA») την τεχνική εκτέλεση των αποφάσεων 2009/1012/ΚΕΠΠΑ και 2012/711/ΚΕΠΠΑ και της απόφασης (ΚΕΠΠΑ) 2015/2309. Το BAFA είναι επίσης φορέας εκτέλεσης έργων που στηρίζουν την ουσιαστική εφαρμογή της ΣΕΟ δυνάμει της απόφασης 2013/768/ΚΕΠΠΑ και της απόφασης (ΚΕΠΠΑ) 2017/915. Το BAFA είναι η αρμόδια για τον έλεγχο των όπλων υπηρεσία ενός κράτους μέλους και έχει αναπτύξει εκτεταμένη γνώση και εμπειρογνωμοσύνη όσον αφορά τις δραστηριότητες ευαισθητοποίησης, μοιράζεται δε τις βασικές ικανότητές του με άλλα κράτη,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   1.   Για την προαγωγή της ειρήνης και της ασφάλειας και σύμφωνα με την ευρωπαϊκή στρατηγική ασφάλειας, η Ένωση επιδιώκει τους ακόλουθους στόχους:
   
               α)
            
            
               προαγωγή ουσιαστικών ελέγχων των εξαγωγών όπλων από τρίτες χώρες σύμφωνα με τις αρχές που καθορίζονται στην κοινή θέση 2008/944/ΚΕΠΠΑ και στη ΣΕΟ και επιδίωξη, κατά περίπτωση, συμπληρωματικότητας και συνεργειών με ενωσιακά έργα βοήθειας στον τομέα των ελέγχων των εξαγωγών ειδών διπλής χρήσης,
            
         
               β)
            
            
               υποστήριξη προσπαθειών τρίτων χωρών σε εθνικό και περιφερειακό επίπεδο για μεγαλύτερη διαφάνεια και υπευθυνότητα στο εμπόριο συμβατικών όπλων, καθώς και για μετριασμό του κινδύνου εκτροπής όπλων σε μη εξουσιοδοτημένους χρήστες.
            
         2.   Η Ένωση επιδιώκει τους στόχους της παραγράφου 1 μέσω έργου που περιλαμβάνει τις ακόλουθες δραστηριότητες:
   
               α)
            
            
               περαιτέρω προαγωγή, σε τρίτες χώρες, των κριτηρίων και των αρχών που καθορίζονται στην κοινή θέση 2008/944/ΚΕΠΠΑ και στη ΣΕΟ, με βάση τα επιτεύγματα από την εκτέλεση της απόφασης (ΚΕΠΠΑ) 2015/2309 και των αποφάσεων 2012/711/ΚΕΠΠΑ και 2009/1012/ΚΕΠΠΑ και της κοινής δράσης 2008/230/ΚΕΠΠΑ,
            
         
               β)
            
            
               παροχή βοήθειας σε τρίτες χώρες για την κατάρτιση, ενημέρωση και εφαρμογή, κατά περίπτωση, σχετικών νομοθετικών και διοικητικών μέτρων που στοχεύουν στη δημιουργία αποτελεσματικού συστήματος ελέγχου των εξαγωγών συμβατικών όπλων,
            
         
               γ)
            
            
               παροχή βοήθειας σε δικαιούχους χώρες για την εκπαίδευση των υπαλλήλων που είναι αρμόδιοι για τη χορήγηση αδειών και την επιβολή, προκειμένου να εξασφαλίζεται η κατάλληλη εφαρμογή και επιβολή των ελέγχων των εξαγωγών όπλων,
            
         
               δ)
            
            
               παροχή βοήθειας σε δικαιούχους χώρες για την ευαισθητοποίηση της εθνικής βιομηχανίας όπλων των χωρών αυτών, ώστε να εξασφαλίζεται η συμμόρφωση με τους κανονισμούς για τον έλεγχο των εξαγωγών,
            
         
               ε)
            
            
               προαγωγή της διαφάνειας και της υπευθυνότητας στο διεθνές εμπόριο όπλων, μεταξύ άλλων με την υποστήριξη εθνικών και περιφερειακών μέτρων προαγωγής της διαφάνειας και του προσήκοντος ελέγχου των εξαγωγών συμβατικών όπλων,
            
         
               στ)
            
            
               παρότρυνση των δικαιούχων χωρών που δεν έχουν κάνει βήματα για την προσχώρησή τους στη ΣΕΟ να γίνουν συμβαλλόμενα μέρη της, και παρότρυνση όσων έχουν υπογράψει τη ΣΕΟ να την κυρώσουν,
            
         
               ζ)
            
            
               προαγωγή της περαιτέρω συνεκτίμησης των κινδύνων εκτροπής όπλων καθώς και του μετριασμού του, από την οπτική τόσο των εισαγωγών όσο και των εξαγωγών.
            
         Οι δραστηριότητες του έργου που αναφέρονται στην παρούσα παράγραφο περιγράφονται λεπτομερώς στο παράρτημα.
   Άρθρο 2
   1.   Αρμόδιος για την εκτέλεση της παρούσας απόφασης είναι ο Ύπατος Εκπρόσωπος της Ένωσης για θέματα εξωτερικής πολιτικής και πολιτικής ασφαλείας («Ύπατος Εκπρόσωπος»).
   2.   Η εκτέλεση των δραστηριοτήτων του έργου που αναφέρονται στο άρθρο 1 παράγραφος 2 διεξάγεται από το Γερμανικό Ομοσπονδιακό Γραφείο Οικονομικών και Ελέγχου Εξαγωγών («BAFA»). Η επιλογή του BAFA δικαιολογείται από την αποδεδειγμένη πείρα, τις ικανότητες και την απαραίτητη εμπειρογνωμοσύνη του σε όλο το φάσμα των σχετικών δραστηριοτήτων της Ένωσης για τον έλεγχο των εξαγωγών όπλων.
   3.   Το BAFA εκτελεί τα καθήκοντά του υπό την ευθύνη του Ύπατου Εκπροσώπου. Προς τούτο, ο Ύπατος Εκπρόσωπος συνομολογεί τους απαραίτητους διακανονισμούς με το BAFA.
   Άρθρο 3
   1.   Το ποσό δημοσιονομικής αναφοράς για την εκτέλεση των δραστηριοτήτων του έργου που αναφέρονται στο άρθρο 1 παράγραφος 2 ανέρχεται σε 1 304 107,28 EUR.
   2.   Η διαχείριση των δαπανών που χρηματοδοτούνται από το ποσό που ορίζεται στην παράγραφο 1 ασκείται σύμφωνα με τις διαδικασίες και τους κανόνες που ισχύουν για τον προϋπολογισμό τις Ένωσης.
   3.   Η Επιτροπή επιβλέπει την ορθή διαχείριση του ποσού δημοσιονομικής αναφοράς που αναφέρεται στην παράγραφο 1. Προς τούτο, συνάπτει χρηματοδοτική συμφωνία με το BAFA. Η χρηματοδοτική συμφωνία ορίζει ότι το BAFA εξασφαλίζει προβολή της συνεισφοράς της Ένωσης αντίστοιχη με το ύψος της.
   4.   Η Επιτροπή επιδιώκει να συνάψει τη χρηματοδοτική συμφωνία της παραγράφου 3 το συντομότερο δυνατόν μετά την έναρξη ισχύος της παρούσας απόφασης. Ενημερώνει το Συμβούλιο για τυχόν δυσκολίες στη διαδικασία αυτή, καθώς και για την ημερομηνία σύναψης της χρηματοδοτικής συμφωνίας.
   Άρθρο 4
   Ο Ύπατος Εκπρόσωπος υποβάλλει στο Συμβούλιο έκθεση σχετικά με την εκτέλεση της παρούσας απόφασης με βάση τις τακτικές εκθέσεις του BAFA. Οι εν λόγω εκθέσεις αποτελούν τη βάση για την αξιολόγηση από το Συμβούλιο. Η Επιτροπή υποβάλλει έκθεση για τις δημοσιονομικές πτυχές της εκτέλεσης των δραστηριοτήτων του έργου που αναφέρονται στο άρθρο 1 παράγραφος 2.
   Άρθρο 5
   Η παρούσα απόφαση αρχίζει να ισχύει την ημερομηνία της έκδοσής της.
   Η παρούσα απόφαση λήγει 30 μήνες μετά την ημερομηνία σύναψης της χρηματοδοτικής συμφωνίας που αναφέρεται στο άρθρο 3 παράγραφος 3 ή έξι μήνες μετά την ημερομηνία έκδοσής της, εάν δεν συναφθεί χρηματοδοτική συμφωνία εντός αυτού του χρονικού διαστήματος.
   
      Βρυξέλλες, 22 Ιανουαρίου 2018.
      
         
            Για το Συμβούλιο
         
         
            H Πρόεδρος
         
         F. MOGHERINI
      
   
   
      (1)  Κοινή θέση 2008/944/ΚΕΠΠΑ του Συμβουλίου, της 8ης Δεκεμβρίου 2008, για τον καθορισμό κοινών κανόνων που διέπουν τον έλεγχο των εξαγωγών στρατιωτικής τεχνολογίας και εξοπλισμού (ΕΕ L 335 της 13.12.2008, σ. 99).
   
      (2)  Απόφαση 2013/768/ΚΕΠΠΑ του Συμβουλίου, της 16ης Δεκεμβρίου 2013, για τις δραστηριότητες της ΕΕ προς υποστήριξη της εφαρμογής της Συνθήκης για το Εμπόριο Όπλων, στο πλαίσιο της Ευρωπαϊκής Στρατηγικής για την Ασφάλεια (ΕΕ L 341 της 18.12.2013, σ. 56).
   
      (3)  Απόφαση (ΚΕΠΠΑ) 2017/915 του Συμβουλίου, της 29ης Μαΐου 2017, για δραστηριότητες προβολής της Ένωσης προς υποστήριξη της εφαρμογής της Συνθήκης για το Εμπόριο Όπλων (ΕΕ L 139 της 30.5.2017, σ. 38).
   
      (4)  Κοινή δράση 2008/230/ΚΕΠΠΑ του Συμβουλίου, της 17ης Μαρτίου 2008, προς υποστήριξη των δραστηριοτήτων της ΕΕ για την προώθηση σε τρίτες χώρες του ελέγχου των εξαγωγών όπλων και των αρχών και κριτηρίων του Κώδικα συμπεριφοράς της ΕΕ για τις εξαγωγές όπλων (ΕΕ L 75 της 18.3.2008, σ. 81).
   
      (5)  Απόφαση 2009/1012/ΚΕΠΠΑ του Συμβουλίου, της 22ας Δεκεμβρίου 2009, για την υποστήριξη των δραστηριοτήτων της ΕΕ για την προώθηση σε τρίτες χώρες του ελέγχου των εξαγωγών όπλων και των αρχών και κριτηρίων της κοινής θέσης 2008/944/ΚΕΠΠΑ (ΕΕ L 348 της 29.12.2009, σ. 16).
   
      (6)  Απόφαση 2012/711/ΚΕΠΠΑ του Συμβουλίου, της 19ης Νοεμβρίου 2012, σχετικά με την υποστήριξη των δραστηριοτήτων της Ένωσης για την προώθηση, σε τρίτες χώρες, του ελέγχου των εξαγωγών όπλων και των αρχών και κριτηρίων της κοινής θέσης 2008/944/ΚΕΠΠΑ (ΕΕ L 321 της 20.11.2012, σ. 62).
   
      (7)  Απόφαση (ΚΕΠΠΑ) 2015/2309 του Συμβουλίου, της 10ης Δεκεμβρίου 2015, σχετικά με την προαγωγή ουσιαστικών ελέγχων των εξαγωγών όπλων (ΕΕ L 326 της 11.12.2015, σ. 56).
   
      ΠΑΡΑΡΤΗΜΑ
      
         ΔΡΑΣΤΗΡΙΟΤΗΤΕΣ ΤΟΥ ΕΡΓΟΥ ΠΟΥ ΑΝΑΦΕΡΟΝΤΑΙ ΣΤΟ ΑΡΘΡΟ 1 ΠΑΡΑΓΡΑΦΟΣ 2
      
      1.   Στόχοι
      
      Οι στόχοι της παρούσας απόφασης είναι η προαγωγή βελτιωμένων ελέγχων της μεταφοράς όπλων από τρίτες χώρες και η υποστήριξη των προσπαθειών τρίτων χωρών, σε εθνικό και περιφερειακό επίπεδο, για μεγαλύτερη διαφάνεια και υπευθυνότητα στο διεθνές εμπόριο συμβατικών όπλων και για μετριασμό του κινδύνου εκτροπής όπλων σε μη εξουσιοδοτημένους χρήστες. Κατά περίπτωση, οι εν λόγω στόχοι θα πρέπει να περιλαμβάνουν την προαγωγή των αρχών και των κριτηρίων της κοινής θέσης 2008/944/ΚΕΠΠΑ και της ΣΕΟ. Οι εν λόγω στόχοι θα πρέπει να επιδιώκονται σε συνδυασμό, όπου αρμόζει, με την αναζήτηση συμπληρωματικότητας και συνεργειών με τα ενωσιακά έργα βοήθειας στον τομέα των ελέγχων των εξαγωγών ειδών διπλής χρήσης.
      Για την επίτευξη των προαναφερόμενων στόχων, η Ένωση θα πρέπει να εξακολουθήσει να προάγει τα πρότυπα της κοινής θέσης 2008/944/ΚΕΠΠΑ, αξιοποιώντας τα επιτεύγματα από την εκτέλεση της απόφασης (ΚΕΠΠΑ) 2015/2309, των αποφάσεων 2012/711/ΚΕΠΠΑ και 2009/1012/ΚΕΠΠΑ και της κοινής δράσης 2008/230/ΚΕΠΠΑ. Προς τούτο, θα πρέπει να δοθεί βοήθεια στις δικαιούχους τρίτες χώρες για την κατάρτιση, την ενημέρωση και την εφαρμογή, κατά την περίπτωση, σχετικών νομοθετικών και διοικητικών μέτρων που στηρίζουν ένα αποτελεσματικό σύστημα ελέγχου της μεταφοράς συμβατικών όπλων. Υποστήριξη θα πρέπει επίσης να παρασχεθεί και όσον αφορά την εκτίμηση και τον μετριασμό του κινδύνου εκτροπής όπλων.
      Θα πρέπει να προσφερθεί επίσης υποστήριξη τόσο για την εκπαίδευση υπαλλήλων που είναι αρμόδιοι για τη χορήγηση αδειών και την επιβολή των ελέγχων μεταφοράς όπλων, όσο και για εθνικά και περιφερειακά μέτρα που προάγουν τη διαφάνεια και τον κατάλληλο έλεγχο των εξαγωγών συμβατικών όπλων. Επιπλέον, θα πρέπει να προωθηθούν οι επαφές με τον ιδιωτικό τομέα και η συμμόρφωση προς τις σχετικές εθνικές νομοθετικές και διοικητικές διατάξεις που διέπουν τη μεταφορά όπλων.
      2.   Επιλογή του φορέα εκτέλεσης
      
      Η εκτέλεση της παρούσας απόφασης του Συμβουλίου ανατίθεται στο BAFA. Το BAFA θα συμπράττει, όπου αρμόζει, με οργανισμούς ελέγχου των εξαγωγών των κρατών μελών, σχετικούς περιφερειακούς και διεθνείς οργανισμούς, ομάδες προβληματισμού, ερευνητικά ιδρύματα και ΜΚΟ.
      Το BAFA έχει κορυφαία πείρα στην παροχή βοήθειας για τον έλεγχο των εξαγωγών και στις δραστηριότητες ευαισθητοποίησης. Η πείρα που έχει αναπτύξει καλύπτει όλα τα σχετικά πεδία του στρατηγικού ελέγχου των εξαγωγών, καθώς έχει ασχοληθεί με τα ΧΒΡΠ μέσα, τα αγαθά διπλής χρήσης και τα όπλα. Μέσω των εν λόγω προγραμμάτων και δραστηριοτήτων, το BAFA έχει αποκτήσει εις βάθος γνώση των συστημάτων ελέγχου των εξαγωγών των περισσοτέρων από τις δικαιούχους χώρες που καλύπτει η παρούσα απόφαση.
      Όσον αφορά τη βοήθεια και την ευαισθητοποίηση για τον έλεγχο των εξαγωγών όπλων, το BAFA ολοκλήρωσε με επιτυχία την εκτέλεση των αποφάσεων 2009/1012/ΚΕΠΠΑ και 2012/711/ΚΕΠΠΑ και της απόφασης (ΚΕΠΠΑ) 2015/2309. Το BAFA είναι επίσης υπεύθυνο για την τεχνική εκτέλεση του προγράμματος υποστήριξης της εφαρμογής της ΣΕΟ, το οποίο θεσπίστηκε με την απόφασης 2013/768/ΚΕΠΠΑ και την απόφαση (ΚΕΠΠΑ) 2017/915.
      Χάρη σε όλα αυτά, το BAFA βρίσκεται στην ιδανική θέση για να εντοπίσει τα δυνατά και τα αδύνατα σημεία στα καθεστώτα ελέγχου των εξαγωγών των χωρών που θα είναι οι δικαιούχοι των δραστηριοτήτων της παρούσας απόφασης. Έχει έτσι την ιδιαίτερη ικανότητα να διευκολύνει συνέργειες μεταξύ των διαφόρων προγραμμάτων βοήθειας και ευαισθητοποίησης για τον έλεγχο των εξαγωγών όπλων και να αποτρέψει αλληλεπικαλύψεις.
      3.   Συντονισμός με άλλα ενωσιακά έργα βοήθειας στον τομέα των ελέγχων των εξαγωγών
      
      Με βάση την εμπειρία των προηγούμενων ενωσιακών δραστηριοτήτων ευαισθητοποίησης στον τομέα των ελέγχων των εξαγωγών τόσο των ειδών διπλής χρήσης όσο και των συμβατικών όπλων, θα πρέπει να επιδιώκεται συνέργεια και συμπληρωματικότητα. Προς τούτο, οι δραστηριότητες που αναφέρονται στα σημεία 5.2.1 έως 5.2.3 και 5.2.5 θα πρέπει να πραγματοποιούνται, όπου αρμόζει, σε συνδυασμό με άλλες δραστηριότητες χρηματοδοτούμενες μέσω του προϋπολογισμού ΚΕΠΠΑ, ιδίως οι δραστηριότητες που προβλέπονται από την απόφαση (ΚΕΠΠΑ) 2017/915 ή με άλλες δραστηριότητες σχετικές με τον έλεγχο των εξαγωγών ειδών διπλής χρήσης χρηματοδοτούμενες από χρηματοδοτικούς μηχανισμούς της Ένωσης εκτός του προϋπολογισμού ΚΕΠΠΑ. Θα πρέπει ιδίως να εξετάζεται η δυνατότητα διαδοχικών δραστηριοτήτων. Στις περιπτώσεις αυτές θα πρέπει να τηρούνται πλήρως οι νομικοί και οικονομικοί περιορισμοί που ισχύουν για τη χρήση των σχετικών χρηματοδοτικών μηχανισμών της Ένωσης.
      4.   Συντονισμός με έργα βοήθειας υλοποιούμενα από άλλους δωρητές στον τομέα των ελέγχων των εξαγωγών
      
      Όπου αρμόζει, θα πρέπει επίσης να επιδιώκεται συνέργεια και συμπληρωματικότητα με έργα βοήθειας υλοποιούμενα από άλλους δωρητές στον τομέα των ελέγχων των εξαγωγών. Όπως αναφέρεται στο σημείο 3, ο συντονισμός με άλλους δωρητές θα πρέπει να πραγματοποιείται ιδίως για τις δραστηριότητες που αναφέρονται στα σημεία 5.2.1 έως 5.2.3 και 5.2.5. Τα περί προγραμματισμού διαδοχικών δραστηριοτήτων που αναφέρονται στο σημείο 3 ισχύουν και στις περιπτώσεις αυτές.
      5.   Περιγραφή των δραστηριοτήτων του έργου
      
      5.1.   Στόχοι του έργου
      
      Ο κύριος στόχος είναι η παροχή τεχνικής βοήθειας σε διάφορες δικαιούχους χώρες που έχουν εκδηλώσει τη βούλησή τους να αναπτύξουν τα πρότυπα και τις πρακτικές τους όσον αφορά τον έλεγχο των εξαγωγών όπλων. Προς τούτο, οι δραστηριότητες που πρόκειται να αναληφθούν θα λαμβάνουν υπόψη το καθεστώς των δικαιούχων χωρών, ιδίως όσον αφορά:
      
                  —
               
               
                  την ενδεχόμενη συμμετοχή ή αίτηση συμμετοχής σε διεθνή συστήματα ελέγχου των εξαγωγών που αφορούν τη μεταφορά συμβατικών όπλων και ειδών και τεχνολογιών διπλής χρήσης,
               
            
                  —
               
               
                  τις υποψηφιότητες προσχώρησης στην Ένωση και το αν οι δικαιούχοι χώρες είναι επισήμως ή δυνάμει υποψήφιες,
               
            
                  —
               
               
                  τη θέση έναντι της ΣΕΟ.
               
            Εάν οι δικαιούχοι χώρες έχουν μόνο υπογράψει τη ΣΕΟ, οι δραστηριότητες θα πρέπει – εφόσον είναι εφικτό– να επιδιώκουν τον καλύτερο εντοπισμό των παραγόντων που εμποδίζουν την κύρωση της ΣΕΟ, ιδίως όταν τα εμπόδια αυτά είναι νομικής ή ρυθμιστικής φύσεως και αφορούν ελλείψεις ή ανάγκες στο επίπεδο των ικανοτήτων εφαρμογής. Ανάλογα με την περίπτωση, θα πρέπει να προάγεται η δυνατότητα ενωσιακής υποστήριξης δυνάμει της απόφασης (ΚΕΠΠΑ) 2017/915. Όταν οι ενδιαφερόμενες χώρες δεν έχουν κάνει βήματα προς τη Συνθήκη (δηλαδή δεν έχουν προχωρήσει σε υπογραφή, κύρωση ή προσχώρηση), οι δραστηριότητες θα πρέπει να προωθούν την προσχώρηση στη ΣΕΟ, ενδεχομένως με την υποστήριξη άλλων δικαιούχων χωρών που την έχουν κυρώσει.
      Άλλος συμπληρωματικός στόχος είναι να ευαισθητοποιηθούν διάφορες τρίτες χώρες όσον αφορά την εκτίμηση του κινδύνου εκτροπής όπλων και τον περιορισμό της εκτροπής όπλων, από την οπτική τόσο των εξαγωγών όσο και των εισαγωγών.
      5.2.   Περιγραφή του έργου
      
      5.2.1.   Περιφερειακά εργαστήρια
      
      Το έργο θα λάβει τη μορφή διήμερων εργαστηρίων, έως οκτώ στον αριθμό, κατά τη διάρκεια των οποίων θα παρέχεται εκπαίδευση σε σχετικούς τομείς των ελέγχων των εξαγωγών συμβατικών όπλων.
      Στους συμμετέχοντες στο σεμινάριο (έως 35) θα περιλαμβάνονται κυβερνητικοί υπάλληλοι από τις καλυπτόμενες δικαιούχους χώρες. Μπορούν επίσης να προσκαλούνται, κατά περίπτωση, εκπρόσωποι των εθνικών κοινοβουλίων, της βιομηχανίας και της κοινωνίας των πολιτών.
      Την εκπαίδευση θα παρέχουν ειδικοί από τις εθνικές διοικήσεις των κρατών μελών (συμπεριλαμβανομένων πρώην υπαλλήλων), αντιπρόσωποι χωρών που έχουν ευθυγραμμισθεί με την κοινή θέση 2008/944/ΚΕΠΠΑ και εκπρόσωποι του ιδιωτικού τομέα και της κοινωνίας των πολιτών.
      Τα εργαστήρια μπορούν να πραγματοποιηθούν σε δικαιούχο χώρα ή άλλη τοποθεσία που θα προσδιοριστεί από τον Ύπατο Εκπρόσωπο σε συνεννόηση με την Ομάδα «Εξαγωγές Συμβατικών Όπλων» (COARM) του Συμβουλίου.
      Τα περιφερειακά εργαστήρια θα διοργανωθούν ως εξής:
      
                  α)
               
               
                  έως και δύο εργαστήρια για τις χώρες της νοτιοανατολικής Ευρώπης· σε ένα τουλάχιστον από τα εργαστήρια αυτά θα προσκληθούν χώρες της Ανατολικής Ευρώπης και του Καυκάσου που καλύπτονται από την Ευρωπαϊκή Πολιτική Γειτονίας και η Τουρκία,
               
            
                  β)
               
               
                  έως και δύο εργαστήρια για τις χώρες της Ανατολικής Ευρώπης και του Καυκάσου που καλύπτονται από την Ευρωπαϊκή Πολιτική Γειτονίας· σε ένα τουλάχιστον από τα εργαστήρια αυτά θα προσκληθούν χώρες της Νοτιοανατολικής Ευρώπης και η Τουρκία,
               
            
                  γ)
               
               
                  έως και δύο εργαστήρια για τις μεσογειακές χώρες της βόρειας Αφρικής που καλύπτονται από την Ευρωπαϊκή Πολιτική Γειτονίας· σε ένα τουλάχιστον από τα εργαστήρια αυτά θα προσκληθούν χώρες του νότιου περίγυρου που καλύπτονται από την Ευρωπαϊκή Πολιτική Γειτονίας,
               
            
                  δ)
               
               
                  έως και δύο εργαστήρια για την κεντρική Ασία· σε ένα τουλάχιστον από τα εργαστήρια αυτά θα προσκληθούν χώρες της Ανατολικής Ευρώπης και του Καυκάσου που καλύπτονται από την Ευρωπαϊκή Πολιτική Γειτονίας.
               
            Αυτή η περιφερειακή κατανομή, με δύο εργαστήρια ανά περιοχή, ενδέχεται να μην επιτευχθεί εάν δεν είναι ευνοϊκές οι συνθήκες (παραδείγματος χάριν, εάν ο αριθμός συμμετεχόντων είναι απρόβλεπτα χαμηλός, εάν δεν υπάρχει σοβαρή προσφορά φιλοξενίας από δικαιούχο χώρα της περιοχής ή εάν υπάρχει αλληλεπικάλυψη με άλλες δραστηριότητες άλλων φορέων που υλοποιούν δραστηριότητες ευαισθητοποίησης). Σε περίπτωση που δεν πραγματοποιηθεί ένα ή περισσότερα εργαστήρια, θα μπορούσε να αυξηθεί αναλόγως ο αριθμός των εργαστηρίων για τις άλλες προαναφερόμενες περιοχές, τηρουμένου του συνολικού ανώτατου ορίου των οκτώ εργαστηρίων.
      5.2.2.   Επισκέψεις μελέτης
      
      Το έργο θα λάβει τη μορφή διήμερων επισκέψεων μελέτης, έως τέσσερις στον αριθμό, από κυβερνητικούς υπαλλήλους στις αρμόδιες αρχές των κρατών μελών.
      Οι επισκέψεις μελέτης θα πρέπει να καλύπτουν από δύο έως τέσσερις δικαιούχους χώρες. Οι δικαιούχοι χώρες για τις επισκέψεις μελέτης δεν είναι υποχρεωτικό να προέρχονται από την ίδια περιοχή.
      Το έργο θα λάβει επίσης τη μορφή διήμερων επισκέψεων μελέτης, έως τρεις στον αριθμό, από κυβερνητικούς, τελωνειακούς και/ή αρμόδιους για τη χορήγηση αδειών υπαλλήλους δικαιούχων χωρών στις αρμόδιες αρχές άλλων δικαιούχων χωρών.
      5.2.3.   Παροχή ειδικής βοήθειας σε δικαιούχους χώρες
      
      Το έργο θα λάβει τη μορφή εργαστηρίων, μέγιστης συνολικής διάρκειας 10 ημερών, τα οποία θα αφορούν συγκεκριμένες δικαιούχους χώρες που το ζητούν και στα οποία θα συμμετάσχουν κρατικοί υπάλληλοι από τις δικαιούχους χώρες, συμπεριλαμβανομένων κυβερνητικών υπαλλήλων και υπαλλήλων αρμόδιων για τη χορήγηση αδειών και την επιβολή. Οι δραστηριότητες αυτές θα πραγματοποιούνται κατά προτίμηση στις αντίστοιχες δικαιούχους χώρες. Ανάλογα με τις ακριβείς ανάγκες και τη διαθεσιμότητα των εμπειρογνωμόνων των δικαιούχων χωρών και των κρατών μελών της ΕΕ, οι 10 ημέρες που είναι συνολικά διαθέσιμες θα κατανεμηθούν σε εργαστήρια ελάχιστης διάρκειας δύο ημερών.
      Την εμπειρογνωμοσύνη θα παρέχουν ειδικοί από τις εθνικές διοικήσεις των κρατών μελών (συμπεριλαμβανομένων πρώην υπαλλήλων), αντιπρόσωποι χωρών που έχουν ευθυγραμμισθεί με την κοινή θέση 2008/944/ΚΕΠΠΑ και εκπρόσωποι του ιδιωτικού τομέα και της κοινωνίας των πολιτών.
      Αυτά τα εργαστήρια ειδικής βοήθειας θα διεξάγονται κυρίως κατόπιν αιτήματος των δικαιούχων χωρών. Σκοπός τους είναι να καλύψουν ένα συγκεκριμένο ζήτημα ή μια συγκεκριμένη ανάγκη που αναφέρει η δικαιούχος χώρα, επί παραδείγματι στο περιθώριο περιφερειακού εργαστηρίου ή κατά τη διάρκεια τακτικών επαφών με τους εμπειρογνώμονες της ΕΕ και με τον BAFA.
      5.2.4.   Σύσκεψη εμπειρογνωμόνων
      
      Το έργο θα λάβει τη μορφή μονοήμερης σύσκεψης εμπειρογνωμόνων στις Βρυξέλλες, με τη συμμετοχή κυβερνητικών υπαλλήλων, συμπεριλαμβανομένων κυβερνητικών και αρμόδιων για τη χορήγηση αδειών και την επιβολή υπαλλήλων από τις δικαιούχους χώρες που ανήκουν στην περιοχή της νοτιοανατολικής Ευρώπης. Η σύσκεψη θα πραγματοποιηθεί στο περιθώριο των συνεδριάσεων της Ομάδας «Εξαγωγές Συμβατικών Όπλων».
      5.2.5.   Συσκέψεις αξιολόγησης
      
      Για την ενδιάμεση και τελική αξιολόγηση των δραστηριοτήτων δυνάμει της παρούσας απόφασης, θα πραγματοποιηθούν στις Βρυξέλλες δύο συσκέψεις εμπειρογνωμόνων, ει δυνατόν σε συνδυασμό με τακτική συνεδρίαση της Ομάδας «Εξαγωγές Συμβατικών Όπλων».
      Η σύσκεψη ενδιάμεσης αξιολόγησης θα λάβει τη μορφή εργαστηρίου μέγιστης διάρκειας μίας ημέρας με τη συμμετοχή των κρατών μελών της ΕΕ.
      Η σύσκεψη τελικής αξιολόγησης θα λάβει τη μορφή διήμερης συνεδρίασης στις Βρυξέλλες με τη συμμετοχή των δικαιούχων χωρών και των κρατών μελών της ΕΕ.
      Στη σύσκεψη τελικής αξιολόγησης θα προσκληθούν έως δύο εκπρόσωποι (αρμόδιοι κυβερνητικοί υπάλληλοι) από κάθε δικαιούχο χώρα.
      6.   Δικαιούχοι
      
      6.1.   Χώρες δικαιούχοι των δραστηριοτήτων δυνάμει της παρούσας απόφασης του Συμβουλίου
      
      
                  i)
               
               
                  Οι χώρες της νοτιοανατολικής Ευρώπης [Αλβανία, Βοσνία-Ερζεγοβίνη, πρώην Γιουγκοσλαβική Δημοκρατία της Μακεδονίας, Μαυροβούνιο, Σερβία και Κοσσυφοπέδιο (βάσει της απόφασης αριθ. 1244/99 του Συμβουλίου Ασφαλείας του ΟΗΕ (1))],
               
            
                  ii)
               
               
                  οι μεσογειακές χώρες της βόρειας Αφρικής που καλύπτονται από την Ευρωπαϊκή Πολιτική Γειτονίας (Αλγερία, Αίγυπτος, Μαρόκο και Τυνησία),
               
            
                  iii)
               
               
                  οι χώρες της Ανατολικής Ευρώπης και του Καυκάσου που καλύπτονται από την Ευρωπαϊκή Πολιτική Γειτονίας (Αρμενία, Αζερμπαϊτζάν, Λευκορωσία, Γεωργία, Δημοκρατία της Μολδαβίας και Ουκρανία),
               
            
                  iv)
               
               
                  οι χώρες της κεντρικής Ασίας (Καζαχστάν, Τατζικιστάν, Ουζμπεκιστάν, Κιργιζία, Τουρκμενιστάν),
               
            
                  v)
               
               
                  οι χώρες του νότιου περίγυρου που καλύπτονται από την Ευρωπαϊκή Πολιτική Γειτονίας (Ιορδανία και Λίβανος),
               
            
                  vi)
               
               
                  η Τουρκία.
               
            6.2.   Τροποποίηση των καλυπτόμενων δικαιούχων χωρών
      
      Η Ομάδα «Εξαγωγές Συμβατικών Όπλων» δύναται, κατόπιν προτάσεως του Ύπατου Εκπροσώπου, να αποφασίσει να τροποποιήσει τον κατάλογο των δικαιούχων χωρών με τη δέουσα αιτιολόγηση. Οι τροποποιήσεις θα πρέπει να κοινοποιούνται με επίσημο τρόπο μεταξύ του BAFA και της ΕΕ.
      7.   Αποτελέσματα του έργου και δείκτες εκτέλεσης
      
      Πέραν της σύσκεψης τελικής αξιολόγησης που αναφέρεται στο σημείο 5.2.5, η αξιολόγηση των αποτελεσμάτων του έργου θα λάβει υπόψη τα ακόλουθα:
      7.1.   Χωριστή αξιολόγηση κάθε δικαιούχου χώρας
      
      Με την ολοκλήρωση των προβλεπόμενων δραστηριοτήτων, ο BAFA υποβάλλει στην ΕΥΕΔ και την Επιτροπή έκθεση προόδου για καθεμία από τις δικαιούχους χώρες που αναφέρονται στο σημείο 6.1. Η έκθεση αυτή θα εκπονείται σε συνεργασία με τις αντιπροσωπείες της ΕΕ στις ενδιαφερόμενες χώρες και θα ανακεφαλαιώνει τις δραστηριότητες που πραγματοποιήθηκαν στη δικαιούχο χώρα κατά τη διάρκεια ισχύος της απόφασης. Στην έκθεση θα αξιολογούνται επίσης οι ικανότητες της δικαιούχου χώρας στον τομέα των ελέγχων της μεταφοράς όπλων. Εάν η δικαιούχος χώρα είναι συμβαλλόμενο μέρος της ΣΕΟ, στην έκθεση θα αξιολογείται ο τρόπος με τον οποίο οι υφιστάμενες ικανότητες επιτρέπουν στη χώρα να εφαρμόζει τη ΣΕΟ.
      7.2.   Εκτίμηση επιπτώσεων και δείκτες εκτέλεσης
      
      Με την ολοκλήρωση των δραστηριοτήτων που προβλέπονται στην παρούσα απόφαση, θα πρέπει να εκτιμάται ο αντίκτυπος τους από τεχνικής απόψεως για τις δικαιούχους χώρες. Η εκτίμηση αντικτύπου θα διενεργείται από τον Ύπατο Εκπρόσωπο, σε συνεργασία με την Ομάδα «Εξαγωγές Συμβατικών Όπλων» και, όπου αρμόζει, με τις αντιπροσωπείες της ΕΕ στις δικαιούχους χώρες, καθώς και με άλλους ενδιαφερομένους.
      Για τον σκοπό αυτό, θα χρησιμοποιούνται οι ακόλουθοι δείκτες:
      
                  —
               
               
                  αν υπάρχουν εθνικοί κανονισμοί σχετικοί με τους ελέγχους της μεταφοράς όπλων και αν/κατά πόσον ανταποκρίνονται στις διατάξεις της κοινής θέσης 2008/944/ΚΕΠΠΑ (μεταξύ άλλων, εφαρμογή των κριτηρίων αξιολόγησης, εφαρμογή του κοινού στρατιωτικού καταλόγου της ΕΕ, υποβολή εκθέσεων),
               
            
                  —
               
               
                  εφόσον είναι διαθέσιμες, πληροφορίες σχετικά με υποθέσεις επιβολής,
               
            
                  —
               
               
                  αν οι δικαιούχοι χώρες είναι σε θέση να δηλώνουν τις εξαγωγές και/ή εισαγωγές όπλων (π.χ. μητρώο του ΟΗΕ, ετήσια έκθεση ΣΕΟ, διακανονισμός του Wassenaar, ΟΑΣΕ, εθνικές εκθέσεις),
               
            
                  —
               
               
                  αν η δικαιούχος χώρα έχει ήδη ή προτίθεται να ευθυγραμμισθεί τυπικά με την κοινή θέση 2008/944/ΚΕΠΠΑ.
               
            Οι εκθέσεις χωριστής αξιολόγησης που προβλέπονται στο σημείο 7.1 θα πρέπει να παραπέμπουν στους ανωτέρω δείκτες εκτέλεσης όπου αρμόζει.
      8.   Προαγωγή της χρήσης της διαδικτυακής πύλης ευαισθητοποίησης της ΕΕ
          (2)
      
      Η διαδικτυακή πύλη «EU P2P» που προβλέπεται στην απόφαση 2012/711/ΚΕΠΠΑ έχει αναπτυχθεί ως ίδιος πόρος της Ένωσης. Λειτουργεί ως κοινή πλατφόρμα για όλα τα προγράμματα ευαισθητοποίησης της Ένωσης (διπλή χρήση, όπλα). Οι δραστηριότητες που αναφέρονται στα σημεία 5.2.1 έως 5.2.5 πρέπει να προβάλλουν τη διαδικτυακή πύλη ευαισθητοποίησης της Ένωσης και να προωθούν τη χρήση της. Όσοι συμμετέχουν σε δραστηριότητες ευαισθητοποίησης θα πρέπει να ενημερώνονται σχετικά με το ιδιωτικό τμήμα της δικτυακής πύλης, το οποίο παρέχει μόνιμη πρόσβαση σε πόρους, έγγραφα και στοιχεία επικοινωνίας. Η χρήση της δικτυακής πύλης θα πρέπει ομοίως να προωθείται και σε υπαλλήλους που δεν συμμετέχουν άμεσα στις δραστηριότητες βοήθειας και ευαισθητοποίησης. Επιπλέον, οι δραστηριότητες θα πρέπει να προωθούνται μέσω του ενημερωτικού δελτίου «EU P2P Newsletter».
      9.   Προβολή της ΕΕ
      
      Ο BAFA λαμβάνει όλα τα απαραίτητα μέτρα για να προβάλλει το γεγονός ότι η δράση χρηματοδοτείται από την Ευρωπαϊκή Ένωση. Τα μέτρα αυτά θα εφαρμόζονται σύμφωνα με το εγχειρίδιο επικοινωνίας και προβολής για τις εξωτερικές δράσεις της Ένωσης που έχει δημοσιεύσει η Ευρωπαϊκή Επιτροπή. Ο BAFA θα εξασφαλίζει έτσι την προβολή της συμβολής της Ένωσης με κατάλληλη σήμανση και δημοσιότητα, επισημαίνοντας τον ρόλο της Ένωσης και αναδεικνύοντας τους λόγους που οδήγησαν στην έκδοση της απόφασης, τη στήριξη της απόφασης από την Ένωση και τα αποτελέσματα της στήριξης αυτής. Το υλικό που θα παράγεται από το έργο θα φέρει σε εμφανές σημείο τη σημαία της Ένωσης σύμφωνα με τις σχετικές κατευθυντήριες γραμμές της Ένωσης, καθώς και το λογότυπο «EU P2P export control programme». Οι αντιπροσωπείες της Ένωσης θα πρέπει να συμμετέχουν σε εκδηλώσεις σε τρίτες χώρες με στόχο την ενίσχυση της πολιτικής συνέχειας και της προβολής.
      Δεδομένου ότι οι σχεδιαζόμενες δραστηριότητες ποικίλλουν σε μεγάλο βαθμό όσον αφορά το περιεχόμενο και τη φύση τους, θα χρησιμοποιηθούν διάφορα εργαλεία προώθησης, μεταξύ άλλων παραδοσιακά μέσα, δικτυακοί τόποι, μέσα κοινωνικής δικτύωσης και ενημερωτικό και προωθητικό υλικό (συμπεριλαμβανομένων των ενημερωτικών γραφημάτων, των φυλλαδίων, των ενημερωτικών δελτίων, των ανακοινωθέντων τύπου και άλλων μέσων, ανάλογα με την περίπτωση). Οι δημοσιεύσεις και οι δημόσιες εκδηλώσεις στο πλαίσιο του έργου θα φέρουν την απαιτούμενη σήμανση.
      10.   Διάρκεια
      
      Η συνολική εκτιμώμενη διάρκεια του έργου θα είναι 24 μήνες.
      11.   Υποβολή εκθέσεων
      
      Ο BAFA συντάσσει εξαμηνιαίες εκθέσεις, μεταξύ άλλων και μετά την ολοκλήρωση καθεμίας από τις δραστηριότητες. Οι εκθέσεις υποβάλλονται στον Ύπατο Εκπρόσωπο το αργότερο έξι εβδομάδες από την ολοκλήρωση των σχετικών δραστηριοτήτων.
      12.   Εκτιμώμενο συνολικό κόστος του έργου και χρηματοδοτική συνεισφορά της ΕΕ
      
      Το συνολικό εκτιμώμενο κόστος του έργου ανέρχεται σε 1 451 597,28 EUR με συγχρηματοδότηση από την κυβέρνηση της Ομοσπονδιακής Δημοκρατίας της Γερμανίας. Το συνολικό εκτιμώμενο κόστος του χρηματοδοτούμενου από την ΕΕ έργου είναι 1 304 107,28 EUR.
      
         (1)  Η ονομασία αυτή χρησιμοποιείται με επιφύλαξη των θέσεων ως προς το καθεστώς και συνάδει με την απόφαση αριθ. 1244 (1999) του Συμβουλίου Ασφαλείας του ΟΗΕ και τη γνώμη του Διεθνούς Δικαστηρίου σχετικά με τη διακήρυξη της ανεξαρτησίας του Κοσσυφοπεδίου.
      
         (2)  https://export-control.jrc.ec.europa.eu/